Dôvodová správa

A. Všeobecná časť

		Demografický vývoj na Slovensku v posledných rokoch je charakteristický extrémne nízkou pôrodnosťou, aká nemá v histórii Slovenska obdobu. Jedná sa o fenomén, ktorému musia štátne orgány Slovenskej republiky venovať pozornosť.

	V 60-tych a 70-tych rokoch minulého storočia sa na Slovensku rodilo okolo 90 až 100 tisíc detí ročne. Toto číslo začalo v 80-tych rokoch klesať, až sa v posledných rokoch stabilizovalo na hodnote asi 54 tisíc. Úhrnná miera plodnosti, vyjadrujúca očakávaný počet detí pripadajúcich na ženu v plodnom veku, sa na Slovensku pohybuje v posledných rokoch okolo čísla 1.3, čo nás radí na jedno z posledných miest v EÚ, hoci nízkou pôrodnosťou je postihnutá i EÚ ako celok.

	Demografické prognózy, uvádzajú, že pretrvávajúca nízka pôrodnosť spôsobí v priebehu dvoch desaťročí najprv prudké starnutie obyvateľstva a potom nezvratný pokles počtu obyvateľov. Následkom starnutia bude výrazný pokles počtu ekonomicky aktívnych občanov a nárast počtu ekonomicky neaktívnych občanov. To bude mať za následok problém s udržateľnosťou systémov dôchodkového a zdravotného zabezpečenia.

	V analýzach sa uvádzajú mnohé príčiny nízkej pôrodnosti. Ako jedna z príčin sa uvádza nereálny prísľub dôchodkového zabezpečenia v starobe, ktorý dáva sociálny štát občanom zamlčiavajúc, že samozrejmou podmienkou splnenia sľubu je udržanie pôrodnosti na určitej úrovni. Inou uvádzanou príčinou je stav kultúry a umenia, kde prevládajú postoje nepriateľské k spôsobu života založenému na viacdetnej rodine. Následkom je celkovo nízka spoločenská prestíž rodín s viacerými deťmi.

	Pretrvávajúca nízka pôrodnosť a následné demografické zmeny v štruktúre obyvateľstva môžu mať za následok upadnutie do pasce, kedy politici, uchádzajúci sa o hlasy občanov v demokratických voľbách, sa budú snažiť vychádzať v ústrety stále sa rozrastajúcej voličskej väčšine. Tou väčšinou budú málodetné či bezdetné rodiny a osamelo žijúci ľudia. To môže mať za následok ďalšie pokračovanie nízkej pôrodnosti.

	Predložený návrh zvyšuje spoločenskú prestíž rodín s deťmi a zvyšuje ich politickú váhu. Tým vytvára predpoklady pre zmeny klímy v spoločnosti, ktorá môže vyústiť do prekonania demografickej krízy.

	Návrh nie je porušením princípu rovnosti volebného práva, len jeho doplnením. Vyjadruje presvedčenie, že i dieťa má svoj záujem, ktorý má ovplyvňovať volebný výsledok, a určuje rodiča ako garanta vyjadrenia tohto záujmu svojho dieťaťa.

	Navrhovaná zmena ústavy predpokladá následné zmeny volebných zákonov, ktoré upresnia, ako rodičia detí môžu presadzovať vo voľbách ich záujmy.  




B.	Osobitná časť

K čl. I:

Navrhuje sa, aby rodičia mali právo vo voľbách voliť i za každé svoje dieťa mladšie ako 18 rokov. Podmienky takéhoto výkonu volebného práva budú určené v príslušnom volebnom zákone.


K čl. II:

Účinnosť sa navrhuje ustanoviť dňom 1. januára 2010. 
















Doložka zlučiteľnosti právneho predpisu s právom Európskych spoločenstiev a právom Európskej únie

1.       	Predkladateľ právneho predpisu: 
	Poslanci Národnej rady Slovenskej republiky Vladimír Palko, František 
           Mikloško, Pavol Minárik a Rudolf Bauer
	
2.       	Názov právneho predpisu:	
Ústavný zákon, ktorým sa mení a dopĺňa Ústava Slovenskej republiky č.460/1992 Zb. v znení  neskorších predpisov	

3.	Problematika návrhu právneho predpisu:
1. nie je upravená v práve Európskych spoločenstiev: 	- primárnom,
									- sekundárnom,
1. nie je upravená v práve Európskej únie:			- primárnom
									- sekundárnom,
1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu nie je potrebné vyjadrovať sa k bodom 4 až 6 doložky zlučiteľnosti.


Zhodnotenie finančných, ekonomických, environmentálnych vplyvov 
a vplyvov na zamestnanosť
	
Navrhovaná úprava neprinesie zvýšenie výdavkov štátneho rozpočtu, rozpočtov územnej samosprávy, ani iných rozpočtov. Nebude mať nijaký vplyv na zamestnanosť, podnikateľské prostredie, ani na životné prostredie.




